Predkladacia správa

GALILEO je európsky družicový navigačný systém, ktorý bude ponúkať služby určené na verejné použitie, najmä na určovanie pozície (s presnosťou 5 – 7 m), služby pre komerčné využitie (s vyššou kvalitou a presnosťou 0,3 – 1 m), služby spojené so záchranou života - najmä v námornej, leteckej a železničnej doprave, služby pre vládne použitie - napríklad pre políciu, colnú správu, pri krízových situáciách, a vyhľadávacie a záchranné služby.
Ako vidno z uvedeného, tento program má tri dimenzie: technickú, politickú a ekonomickú. Všetky odhady naznačujú na základe prudkého rozvoja družicovej navigácie, že trh produktov a služieb s tým spojený bude ďalej vzrastať, a prinesie so sebou aj nárast pracovných miest.
Družicový navigačný systém GALILEO bude pozostávať z 30 družíc (z toho 3 budú záložbé), umiestnených vo výške cca 24 000 km, čím by mal byť pokrytý celý povrch Zeme.
Program GALILEO má tri fázy, pričom celkové náklady sú odhadnuté na 3200 mil.EUR.
1.	fáza vývoja a overovania (2002 až 2005),
2.	fáza budovania a inštaláce družíc a súvisiacich pozemských zariadení (2006 až 2007),
3.	fáza komerčnej prevádzky (začiatok sa predpokladá v roku 2008).
Medzinárodná spolupráca je podstatným faktorom, ktorý umožní maximálny prínos z  programu GALILEO. Čoraz viac tretích štátov sa pripája k programu a má teda záujem na jeho podpore a rozvoji. 
Európska komisia uplatňuje súčasne dva prístupy k medzinárodnej spolupráci – bilaterálny a regionálny. 
V rámci bilaterálneho prístupu bola koncom októbra 2003 uzatvorená počiatočná dohoda medzi Európskym spoločenstvom a jeho členskými štátmi na jednej strane a Čínskou ľudovou republikou na strane druhej o vzájomnej spolupráci. Táto dohoda naštartovala záujem ďalších tretích strán o spoluprácu pri rozvoji systému GALILEO. EK dostala mandát na začatie rokovaní s Indiou a Izraelom. Podobné kroky sa začínajú podnikať na základe záujmu ďalších krajín, medzi ktorými sú Južná Korea, Brazília, Japonsko, Kanada, Austrália, Mexiko a Čile. Záujem o spoluprácu prejavili aj Nórsko a Švajčiarsko. 
Čo sa týka regionálnej spolupráce, pripravuje sa, alebo už na rôznom stupni prebieha so stredomorským regiónom, Južnou Amerikou a Afrikou. 
Prebiehajú tiež rokovania s krajinami, ktoré už majú svoje vlastné medzinárodné družicové navigačné systémy – s Ruskom a USA. Tieto rokovania nemajú za cieľ iba spoluprácu, ale sú zamerané najmä na zabezpečenie technickej kompability a interoperability týchto systémov so systémom GALILEO. 
Prioritou EK bolo dokončiť rokovania s USA, ktoré začali pred 4 rokmi, o súbežnom prevádzkovaní európskeho systému GALILEO  a  amerického systému GPS. Predkladaná Dohoda o podpore, poskytovaní a používaní satelitných navigačných systémov GALILEO a GPS a súvisiacich aplikácií, medzi USA na jednej strane a členskými krajinami EÚ a Európskym spoločenstvom na strane druhej, je úspešným zavŕšením tejto snahy. Rokovania o konečnej podobe textu Dohody boli ukončené dňa 11. mája 2004.
Cieľom dohody je zabezpečiť interoperabilitu družicových navigačných systémov GALILEO a GPS, zlučiteľnosť používaných vysokofrekvenčných signálov a najmä lepšiu dostupnosť a spoľahlivosť signálu v prospech používateľov na celom svete. Dohoda obsahuje články týkajúce sa noriem a regulačných opatrení, nediskriminácie a obchodu, otvoreného prístupu k informáciám, používania spektra a  národnej bezpečnosti, vyhľadávacích a záchranných služieb, špeciálne ustanovených pracovných skupín, a ďalšie ustanovenia. Dohoda sa týka všetkých opatrení, ktoré zmluvné strany zavedú, a ktoré sa týkajú civilných navigácií pomocou družíc a časovacích signálov civilných navigačných  a časovacích druživových služieb a poskytovateľov týchto služieb, služieb s pridanou hodnotou a ich poskytovateľov, ako aj globálnych navigačných a časovacích produktov. Dohoda rešpektuje pravidlá, predpisy a  postupy medzinárodných organizácií ICAO (Medzinárodná organizácia civilného letectva), IMO (Medzinárodná námorná organizácia) a ITU (Medzinárodná telekomunikačná únia), ako aj práva a povinnosti zmluvných strán vyplývajúce z Dohody o WTO (Svetová obchodná organizácia).
Dohoda sa netýka poskytovania vojenských navigačných a časovacích družicových služieb (s výnimkou niektorých článkov ohľadom rádiofrekvenčnej kompatibility a Prílohy k dohode). Zabezpečené vládne služby sú tiež vyňaté z niektorých opatrení dohody. 
Súčasťou dohody sú aj tajné prílohy, ktoré ale budú predmetom bilaterálnych zmlúv. Prístup k nim bude iba na základe „Dohody o obecnej bezpečnosti vojenských informácií“   (General Security of Military Information Agreement - GSOMIA) alebo „Dohody o všeobecnej bezpečnosti informácií“ (General Security of Information Agreement - GSOIA) s USA.
 Európska komisia vypracovala návrh Rozhodnutia Rady a predstaviteľov vlád členských štátov Európskej únie o podpísaní a dočasnom uplatňovaní „Dohody o podpore, poskytovaní a používaní navigačných systémov GALILEO a GPS a príslušných aplikácií“ s USA, v ktorom odporúča Rade, aby na základe článkov 133 a 170 v spojení s prvou vetou prvého pododseku článku 300 (2) Zmluvy o založení Európskeho spoločenstva, schválila podpísanie a predbežné uplatňovanie dohody. Toto Rozhodnutie  (príloha č.1) bolo potvrdené na zasadnutí Rady EÚ pre dopravu, telekomunikácie a energetiku 10.-11.júna 2004 v Luxemburgu.
Predkladaná dohoda nebude mať vplyv na zamestnanosť a životné prostredie, ani dodatočné nároky na štátny rozpočet.
Vzhľadom k tomu, že predmetná dohoda by mala byť podpísaná na úrovni vedúcich Stálych zastúpení pri EÚ, už na zasadnutí COREPER 2 dňa 23. júna 2004, alebo počas summitu EÚ-USA v Dubline dňa 26. júna 2004 je potrebné do toho času ešte splnomocniť vedúceho Stáleho zastúpenia Slovenskej republiky pri EÚ v Bruseli p. Miroslava Adamiša na podpísanie tejto dohody. V prípade tejto predkladanej dohody sa jedná o celkom nový typ prezidentských zmlúv tzv. „mixed agreement“ (zmiešaných zmlúv), schvaľovanie ktorých si vyžaduje veľmi operatívny postup. Je zrejmé, že súčasné kritéria pre predkladanie materiálov do vlády nie sú pre tento typ medzinárodných zmlúv celkom vyhovujúce.
Podľa článku 2 ods. 1 rozhodnutia Rady a predstaviteľov vlád členských štátov Európskej únie, ktorí sa zišli v rámci zasadnutia Rady v dňoch 10. – 11. júna 2004 v Luxemburgu, bolo rozhodnuté, že sa predmetná dohoda bude predbežne vykonávať.
Dohoda má charakter prezidentskej zmluvy, na a ktorej vykonanie je potrebný zákon a bude po podpise predložená NR SR. Na základe súhlasu NR SR bude dohoda predložená prezidentovi SR na ratifikáciu.

Text Dohody je konečný a žiadne úpravy ani dodatky k nemu nie sú možné.